**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.10.2017, ora 8.00 – 12.10.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 12.10.2017, ora 7.00**

**RÂURI**

Debitele au fost, în general, staţionare, exceptând râurile din bazinele hidrografice Vișeu, Iza, Tur, Lăpuș, unde au fost în creștere ușoară, din cauza precipitațiilor înregistrate și propagării, și râurile din bazinele hidrografice: Buzău, Rm. Sărat, Putna, cursul inferior al Mureșului, bazinele superioare ale Oltului și Prutului, bazinul mijlociu și inferior al Ialomiței și râurile din Dobrogea, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile din bazinele hidrografice: Bârzava, Prahova, Buzău, Putna, Rm. Sărat, pe cursurile superioare ale Vișeului și Crișului Negru, pe cursul inferior al Ialomiţei și pe râurile din Dobrogea şi mai mici (sub 30% din normalele lunare) pe râurile din bazinele Bârladului şi Jijiei, precum şi pe unii afluenţi ai Mureşului inferior, Oltului superior și Argeșului superior.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând râurile din bazinele hidrografice: Vișeu, Iza, Tur, Lăpuș, Buzău, Rm. Sărat, Putna, cursurile superioare ale Oltului și Prutului, cursul inferior al Ialomiței și râurile din Dobrogea, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din zonele de deal şi de munte din nordul țării, cauzate de datorită precipitaţiile slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 11 – 12.10.2017 a fost staţionar, având valoarea de 3400 m3/s, sub media multianuală a lunii octombrie (3850 m3/s).

În aval de Porţile de Fier, debitele au fost în scădere.

Debitul la intrarea în ţară (secţiunea Baziaş) va fi staţionar (3400 m3/s).

În aval de Porţile de Fier debitele vor fi în creştere la Gruia, în scădere la Calafat şi pe sectorul Olteniţa – Tulcea şi staţionare pe sectorul Bechet – Giurgiu.

**2.** **Situaţia meteorologică în intervalul 11.10.2017, ora 8.00 – 12.10.2017, ora 6.00**

**ÎN ŢARĂ**

Vremea s-a încălzit ușor, față de ziua precedentă, în cea mai mare parte a țării.  Cerul a fost variabil, cu înnorări în regiunile nordice și centrale. Trecător a plouat slab în Maramureș, local în Transilvania și izolat în Crișana. În nordul Carpaților Orientali, la altitudini mari, trecător precipitațiile au fost și sub formă de lapoviță și ninsoare. Vântul a suflat slab și moderat, cu unele intensificări în zona montană înaltă. Stratul de zăpadă s-a menținut la înălțimi mari în Carpații Meridionali și de Curbură și măsura, în platformele stațiilor meteorologice, până la 58 cm la Vârfu Omu. Temperaturile maxime au fost cuprinse între 12 grade la Târgu Lăpuș, Toplița, Batoș și Joseni și 23 de grade la Băile Herculane, iar la ora 06 valorile termice erau cuprinse între 0 grade la Bozovici și 14 grade la Mahmudia și Supuru de Jos. Izolat, în zonele joase, s-a semnalat ceață, dimineața și noaptea.

**LA BUCUREŞTI**

Vremea s-a menținut frumoasă și s-a încălzit ușor față de ziua precedentă. Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 19 grade la Afumați, 20 de grade în Băneasa și 21 grade la Filaret, iar la ora 06.00 se înregistrau 4 grade la Băneasa și 8 grade la Afumați și Filaret.

**3. Prognoza meteorologică în intervalul 12.10.2017, ora 8.00 – 13.10.2017, ora 8.00**

**ÎN ŢARĂ**

Vremea va deveni caldă. Cerul va fi variabil, cu înnorări trecătoare în nordul țării unde, cu totul izolat, va ploua slab. Vântul va sufla slab și moderat, cu intensificări la munte. Temperaturile maxime vor fi cuprinse între 16 și 25 de grade, iar cele minime se vor situa, în general, între 4 și 12 grade. Izolat vor fi condiții de ceață dimineața.

**LA BUCUREŞTI**

Vremea va fi frumoasă. Cerul va fi mai mult senin, iar vântul va sufla slab până la moderat. Temperatura maximă va fi de 21...22 de grade, iar cea minimă de 7...9 grade.

***II. CALITATEA APELOR***

**Administrația Națională Apele Române** informează ca la 11.10.2017, la ora 13.12, s-a produs o poluare accidentala a apei râului Mureș, pe raza loc Glodeni, jud Mureș, manifestată prin colorarea în brun-roșcat, din cauza spălării agregatelor de SC RUTTRANS SRL. La ora raportării nu s-a înregistrat mortalitate piscicolă. Vom reveni cu informații suplimentare.

***II. CALITATEA MEDIULUI***

**1. În domeniul aerului**

**Comisariatul Județean Constanța din cadrul Gărzii Naționale de Mediu** și Agenția pentru Protecția Mediului Constanța informează că la data de 11.10.2017 s-au constatat pierderi de gaze dintr-un vagon de tren încărcat cu GPL, aflat în componența unui tren de 44 vagoane, aflat în statia CF Saligny, județul Constanța. Zona a fost izolată și s-au luat măsuri de remediere a defecțiunii în corpul trenului, în acceași zi, la ora 10.03, problema fiind remediată. Cantitatea de gaz pierdută va fi comunicată ulterior, după cântărirea vagonului afectat.

**Comisariatul Județean Constanța din cadrul Gărzii Naționale de Mediu** informează telefonic că la data de 11.10.2017, la ora 16:22, s-a produs un incendiu de miriște pe Autostrada A2, la km 202. ISU Dobrogea intervine pentru stingerea incendiului. Nu se cunosc cauzele declanșatoare.

**Comisariatul Județean Timiș din cadrul Gărzii Naționale de Mediu** informează telefonic despre producerea, în data de 11.10.2017, unui incendiu pe o suprafață de 1 ha intr-o zona afectata de abandonari de deseuri situată la marginea satului Sanmihaiu German, jud. Timis. Pompierii au acționat cu două autospeciale și au reușit stingerea incendiului după câteva ore. Nu se cunosc cauzele declanțării incendiului.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**